Brazilijos ekonominės aktualijos 2026 m. liepos mėn.

Lietuvos eksportuotojams aktuali informacija

Brazilijos eksportas į ES išaugo 2 mlrd. JAV dolerių įsigaliojus Mercosur susitarimui
Remiantis prekybos skatinimo ApexBrasil agentūros duomeninimis, per pirmuosius du Mercosur ir ES prekybos susitarimo galiojimo mėnesius Brazilijos eksportas į Europos Sąjungą išaugo 2 mlrd. JAV dolerių, palyginti su tuo pačiu 2025 m. laikotarpiu, padidėjimas sudarė 26 %. Per pirmąjį pusmetį Brazilijos pardavimai į ES iš viso sudarė 26,9 mlrd. JAV dolerių  - tai 3 mlrd. JAV dolerių arba 12,8 % daugiau nei tuo pačiu 2025 m. laikotarpiu. Agentūros prezidentas Laudemir André Müller vengia priskirti šį augimą vien ES ir Mercosur susitarimui, tačiau teigia, kad yra daug požymių, jog tarifų sumažinimas jau pradėjo daryti įtaką prekybos srautams tarp Brazilijos ir Europos šalių.
Tačiau brazilijos gamintojai ir verslininkai jau dabar turi būti pasiruošę ES keliamiems reikalavimams dėl prekių įvežimo į ES, taip pat galimam vietinės konkurencijos padidėjimui dėl ES pagamintų prekių lengvesnio patekimo į Braziliją.

Remiantis Brazilijos Plėtros, pramonės, prekybos ir paslaugų ministerijos (MDIC) duomenimis, nuo sausio iki birželio mėn. bendri Brazilijos pardavimai siekė 184,8 mlrd. JAV dolerių – tai didžiausias iki šiol šio laikotarpio rodiklis. Pagrindinė prekybos balanso varomoji jėga buvo Kinija, kurioje paklausa Brazilijos prekėms yra gana didelė, o tai padėjo sušvelninti JAV tarifų sukelto netikrumo poveikį abiejų šalių verslui. Net ir sumažėjus eksportui į JAV, pardavimų į kitas šalis padidėjimas su kaupu kompensavo praradimus. 

SRB (Brazilijos kaimo susivienijimas) pasisako prieš plataus masto  taisyklių dėl antimikrobinių medžiagų naudojimo galvijininkystėje pakeitimus. SRB stiprina poziciją. Pagrindinis argumentas yra tas, kad nauji Europos Sąjungos nustatyti reikalavimai neturėtų lemti Brazilijos teisės aktų pakeitimų, kurie paveiktų visą gamybos grandinę, siekiant patenkinti ES rinką, kuri sudaro ribotą nacionalinio jautienos eksporto dalį. SRB vertinimu, Brazilija turi atitikti kiekvienos eksporto šalies sanitarinius reikalavimus, išsaugodama Brazilijos mėsos sektoriaus konkurencingumą kitose tarptautinėse rinkose.

Dėl mėsos perdirbimo pramonės spaudimo Brazilijos federalinė vyriausybė svarsto galimybę uždrausti antimikrobinių medžiagų naudojimą Brazilijos gyvulininkystės grandinėje. Ši priemonė laikoma svarbiu signalu derybose su Europos Sąjunga, siekiant vėl įtraukti Braziliją į šalių, galinčių eksportuoti mėsą į bloką, sąrašą.
Tikimasi, kad Brazilijos gestas atvers erdvę deryboms su ES dėl pereinamojo laikotarpio, kuris suteiktų šaliai daugiau laiko įgyvendinti veiksmingus kontrolės mechanizmus, atitinkančius ES reikalavimus dėl antimikrobinių medžiagų nenaudojimo per visą gyvūnų gyvenimo ciklą.
Draudimo formuluotės vis dar nėra. Be poveikio prekybos balansui, Brazilijos vyriausybė taip pat vertina galimą mėsos eksporto į ES blokados poveikį kainoms Brazilijoje dėl galimai padidėsiančių gamybos sąnaudų, jei  negalės naudoti antibiotikų.
Gegužės mėnesį ES paskelbė, kad nuo rugsėjo 3 d. Brazilija bus pašalinta iš šalių, galinčių eksportuoti gyvūninės kilmės produktus į ES, sąrašo, jei trūks įrodymų, kad juos gaminant nenaudotos antimikrobinės medžiagos. 
Žemės ūkio ministerija vedė derybas su ES institucijomis, tačiau pažangos nepasiekta. Ministerija priėmė naujas tikrinimo procedūras, kad atitiktų ES reikalavimus, įskaitant viso gyvūnų gyvenimo ciklo stebėjimą ir antimikrobinių medžiagų nenaudojimo tikrinimą. Mechanizmas veikia paukštininkystėje dėl trumpo 40 dienų gyvenimo ciklo ir grandinės ypatumų. Susirūpinimą kelia jautiena, nes galvijų gyvenimo ciklo stebėjimas pareikalautų mažiausiai dvejų metų nuo gimimo iki skerdimo. 
Dabar tikimasi, kad gali atsirasti naujų derybų galimybių, jei Brazilija įsipareigos ateityje nenaudoti antimikrobinių medžiagų, visiškai uždrausdama šiuos produktus. Gegužės ir balandžio mėnesiais kai kurios medžiagos jau buvo uždraustos.

Europos Komisija liepos 13 d. paskelbė atnaujintą informaciją apie Europos kovos su miškų naikinimu reglamento (EUDR) įgyvendinimą, kuris daro įtaką kai kurių Brazilijos žemės ūkio produktų situacijai. 
EK atnaujino produktų, kuriems taikomas reglamentas, sąrašą. Galvijų kailiai ir odos, sojų pupelių sėklos, taip pat kiti su žemės ūkio sektoriumi nesusiję produktai buvo pašalinti iš sąrašo. Kita vertus, įtraukta tirpi kava, tam tikri palmių aliejaus dariniai ir šaldyti galvijų liežuviai. Šiems naujai įtrauktiems produktams taisyklės bus taikomos nuo 2027 m. gruodžio 30 d., kad įmonės galėtų prisitaikyti.
EK pranešė, kad pakeitimai nekeičia reglamente nurodytų prekių (gyvulių, kakavos, kavos, palmių, kaučiuko, sojų ir medienos) sąrašo, o liečia tik iš šių žaliavų gautus produktus.

Rusiško dyzelino importas į Braziliją birželį, palyginti su šių metų geguže, sumažėjo 65 % dėl mažesnio šio produkto prieinamumo tarptautinėje rinkoje. Rusijoje padidėjo vidaus paklausa, daugėja Ukrainos išpuolių prieš rusijos infrastruktūrą. Brazilijos nupirkto rusiško dyzelino kiekis birželį siekė 360,97 mln. litrų, palyginti su daugiau nei milijardu litrų gegužę.  
Palyginti su praėjusių metų birželiu, sumažėjimas siekė 48 %. Rusišką kurą pakeitė JAV produkcija, kurios kiekis šių metų gegužės–birželio mėnesiais išaugo 74 %. 

Pasak „Deutsche Börse Group“ skaitmeninio turto bendrovės „Crypto Finance Group“, ES ir Mercosur prekybos susitarimas šviesoje reikia atidžiau išnagrinėti tarptautinių mokėjimų tarp šių dviejų blokų kainą ir lėtumą, atveriant erdvę stabiliosioms kriptovaliutoms (stablecoins) ir kitai skaitmeninei infrastruktūrai. Numatomas prekybos tarp Lotynų Amerikos ir ES augimas labiau išryškins tradicinių tarptautinių pervedimų sistemų, kurios vis dar grindžiamos korespondentiniais bankais ir keliais tarpininkais, ribojimus.

Brazilija kritikuoja naujas ES priimtas priemones, skirtas apriboti plieno gaminių importą. Brazilijos URM ir Plėtros, pramonės, prekybos ir paslaugų ministerijos (MDIC) bendrame pareiškime sakoma, kad šie pokyčiai sumažina prieigą prie ES rinkos ir nėra sprendimas pasaulinės plieno pramonės perteklinių pajėgumų problemai. Pasak Brazilijos vyriausybės, ES priėmė naujus kiekybinius plieno gaminių įvežimo apribojimus ir padidino tarifus importui, viršijančiam nustatytas kvotas. Brazilijos vertinimu, šios priemonės daro įtaką daugumai ES prekybos partnerių ir padidina eksporto kliūtis net ir pasibaigus 2018 m. sukurtai rinkos apsaugos sistemai.
EK paskelbė, kad plieno kiekis, kuris gali būti įvežamas į bloką be muitų, bus sumažintas 47 % – iki 18,3 mln. tonų per metus. Viršijus šią kvotą, 26 plieno gaminių kategorijų gaminiams bus taikomas 50 % muito tarifas.

Brazilijos naminių gyvūnėlių rinka išgyvena transformaciją, kurią skatina dirbtinio intelekto ir duomenų analizės naudojimas. Užuot sutelkusios pastangas vien tik į pardavimo kanalų ir produktų lentynose plėtrą, sektoriaus įmonės keičia savo strategijas, siekdamos tiesioginių santykių su šunų ir kačių savininkais, siekdamos didesnio lojalumo ir žinių apie vartojimo įpročius. Ši tendencija seka rinkos, kuri, remiantis „Abinpet“ ir Brazilijos naminių gyvūnėlių instituto prognozėmis, 2025 m.  generavo 77 mlrd. BRL, raidą. Gyvūnų pašarai išlieka pagrindiniu pramonės segmentu, sudarančiu daugiau nei 54 % pajamų, kas sudaro  per 40 mlrd. BRL per metus. Šiame kontekste sukurta „Budz“ dirbtiniu intelektu paremta platforma, skirta stebėti augintinių rutiną, sveikatą, elgesį ir pomėgius, teikiant nuolatinę pagalbą jų šeimininkams. Programėlė jau turi daugiau nei 160 000 vartotojų, sudarančią plačią patentuotą duomenų bazę apie Brazilijos vartotojų elgesį. 
Brazilijos naminių gyvūnų rinkos potencialą sustiprina brazilų elgesys. Naujausi tyrimai rodo, kad septyni iš dešimties žmonių turi augintinių ir gyvenimą su jais sieja su geresne gyvenimo kokybe ir gerove. Todėl platformos, kurios derina dirbtinį intelektą, duomenis ir skaitmenines bendruomenes, vis labiau konkuruoja dėl vietos šio segmento įmonių strategijose.


Lietuvos verslo plėtrai užsienyje aktuali informacija

Pastaraisiais metais įvairių sektorių Brazilijos bendrovės įkūrė gamybos padalinius Paragvajuje, ir dabar vis daugiau įmonių domisi ir vertina galimybę eiti tuo pačiu keliu. Paragvajaus supaprastinta apmokestinimo sistema ir mažesnės darbo sąnaudos sukėlė Brazilijos verslo susidomėjimą, kuris kaimyninėje šalyje mato galimybę gauti didesnį pelną ir tapti konkurencingesniu. Tam įtakos taip pat turi Brazilijos mokesčių reformoje numatytų mokesčių lengvatų pabaiga.

Brazilijos Kasyklų ir energetikos ministerija Nacionalinei energetikos politikos tarybai (CNPE) pristatė mineralų sektoriaus politiką ir tikslus iki 2050 m. Tarp šių tikslų – padidinti Brazilijos dalį pasaulinėje svarbiausių mineralų gamyboje nuo 8,3 % iki 12,2 %.
Skaičiavime atsižvelgta į Tarptautinės energetikos agentūros (TEA) prognozes dėl kritinių mineralų paklausos ir Brazilijos gamybos potencialo, remiantis žinomais šalies rezervais. Tikslas – suderinti sektoriaus gamybos pajėgumus su šių rezervų dydžiu.
Nacionaliniame kasybos plane (PNM) 2050 pateikiamos investicijų, reguliavimo, mineralų tyrimų ir tvarumo gairės, nustatomi bendrieji sektoriaus tikslai. Siekiama iki 2050 m. sukurti 2,8 mln. tiesioginių darbo vietų mineralų sektoriuje ir padidinti mineralų sektoriaus dalį Brazilijos BVP nuo 3,3 % iki 4,8 %.
Numatyta riboti  neapdorotų žaliavų mineralų eksportą, sukurta laipsninė mokesčių lengvatų sistema. Kitaip tariant, kuo labiau įmonė pažengia į priekį mineralų sodrinimo šalyje etapuose, tuo didesnę naudą ji gauna. Siekiant skatinti produktų perdirbimą Brazilijoje, lengvatų teikimo procentinė dalis bus kintama, atsižvelgiant į šalyje sukurtos pridėtinės vertės lygį.

Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

EMS, didžiausia farmacijos produktų gamintoja Brazilijoje, sukūrė savo platformą, kuri sujungia transliacijų aplinką, neformaliai vadinamą „Netflix for Pharmacies“, ir tiesioginius komercinius renginius, skirtus platinimo grandinei.
Siekiant platesnio EMS vaidmenį sveikatos priežiūros ekosistemoje, bendrovė audiovizualinės gamybos studiją pavertė strateginiu mokymo, ryšių kūrimo ir pardavimo centru, skirtu platintojams ir vaistinių tinklams.
Projektas pakeičia tradicinį techninės pagalbos modelį skaitmeniniu centru, kuriame koncentruojamas turinys apie inovacijas, pramonės tendencijas, reguliavimo atnaujinimus ir techninę informaciją apie produktus. Platforma vienu metu jungia pramonę, platintojus ir mažmeninę prekybą, siekdama sustiprinti verslo partnerių pajėgumus ir padidinti pardavimų rezultatus. Mokymo ir pardavimo integracija tapo pagrindiniu skiriamuoju veiksniu, didinančiu veiklos efektyvumą. Platforma organizuoja žinių perdavimą griežtai reguliuojamame sektoriuje, kuriame techninė informacija tiesiogiai veikia pardavimus, ir palaiko aktyvius ryšius su tais, kurie dirba tiekimo grandinės priešakyje.
Struktūra pradėta kurti 2020 m., pandemijos metu, kai dėl gyvo bendravimo apribojimų reikėjo naujų sąveikos su klientais ir partneriais formų. 2021 m. prie projekto prisijungus „Netshow.me“, platforma tapo neatsiejama įmonės komercinės strategijos dalimi.

Brazilija stiprina tarptautinį dalyvavimą dirbtinio intelekto valdymo srityje: Brazilija dalyvavo Pasaulinės dirbtinio intelekto bendradarbiavimo organizacijos (WAICO) įkūrime Šanchajuje. Organizacijos tikslas – skatinti tarptautinį bendradarbiavimą saugaus, etiško ir į žmogų orientuoto dirbtinio intelekto srityje. Ji sieks mažinti technologinę nelygybę, stiprinti gebėjimus, skatinti sąveikumą, mokslinius tyrimus ir daugiašalį dialogą. Ši iniciatyva yra Brazilijos pastangų aktyviai dalyvauti ir daryti įtaką pasaulinėms diskusijoms dėl dirbtinio intelekto valdymo dalis. Brazilija taip pat dalyvavo PSO konferencijoje Lisabonoje, skirtoje dirbtinio intelekto taikymui sveikatos srityje, kurioje 37 šalių atstovai aptarė valdymo, etikos ir technologinio bendradarbiavimo klausimus. Šalis pasisakė už saugų, įtraukų ir į žmogų orientuotą dirbtinį intelektą, skirtą viešųjų sistemų stiprinimui.


Bendra Brazilijos ekonominė informacija:

Žengiami pirmi žingsniai link atviro dangaus politikos tarp Pietų Amerikos šalių. Brazilijos, Argentinos, Paragvajaus, Čilės ir Urugvajaus oro linijos turės daugiau laisvės vykdyti tarptautinius skrydžius tarp šių šalių, o maršrutai šalies viduje taip pat taps paprastesni.
Pvz., Argentinos oro linijos galės vykdyti skrydžius tarp Brazilijos ir Paragvajaus, aplenkdamos Argentiną. Tvarka turėtų įsigalioti po metų.
Liepą Brazilija, Argentina ir Paragvajus Asunsjone pasirašė susitarimą dėl naujos sistemos įdiegimo. Čilė ir Urugvajus jau pareiškė susidomėjimą prisijungti. Tai pirmas žingsnis įgyvendinant atviro dangaus politiką, vadinamąjį kabotažo principą, kuris leis užsienio įmonėms vežti keleivius šalies viduje. Taip pat pasirašytas susitarimo memorandumas dėl kabotažo tarp Brazilijos, Argentinos, Čilės ir Paragvajaus. Prie jo taip pat ketina prisijungti Urugvajus ir Bolivija.
Brazilija sieks užtikrinti, kad konkurencija su užsienio oro linijomis, kurios atvyksta veikti Brazilijoje, būtų sveika, kad nebūtų asimetrijos. 

Daugiau nei 2100 produktų bus atleisti nuo 25 % tarifo, kurį JAV taikys Brazilijai nuo liepos 22 d. Sąrašą paskelbė JAV prekybos atstovo biuras. Daugumai jų jau buvo netaikomas mokestis po birželį baigto tyrimo pagal JAV prekybos įstatymo 301 skirsnį, tačiau išanalizavusi įmonių ir asociacijų nuomones viešuose klausymuose, JAV vyriausybė išplėtė išimtis. Išimtys padarytos taip pat ir mėsai, kavai, aliejui, apelsinams ir apelsinų sultims bei orlaivių gamybos dalims – svarbiems Brazilijos eksporto produktams.

Nauji JAV įvesti papildomi mokesčiai Brazilijos produktams sąlygojo, jog  Brazilija pateko tarp šalių, kurioms taikomis didžiausi apribojimai, paveikiantys apie 3000 Brazilijos eksportuojamų prekių ir daugiau nei 11 mlrd. JAV dolerių Brazilijos pramonės ir žemės ūkio pardavimų, teigė Amcham Brazil. Esą ši priemonė yra labai neigiamas rezultatas dvišaliams santykiams ir taikoma nepaisant to, kad 2025 m. JAV užfiksavo 41,8 mlrd. JAV dolerių perteklių prekyboje prekėmis ir paslaugomis su Brazilija ir nepaisant Brazilijos taikomų mažų tarifų JAV produktams.

Sojų moratoriumo (savanoriškas susitarimas, kuriuo didžiosios Brazilijos žemės ūkio prekybos įmonės įsipareigojo nebekisti miškų ir nefinansuoti sojų, užaugintų Amazonės miškų zonose, iškirstose po 2008 m. liepos mėnesio) atsisakymas per ateinantį dešimtmetį (2025–2035 m.), palyginti su ankstesniu dešimtmečiu (2014–2024 m.), padidins Brazilijos Amazonės miškų naikinimą 17 %, teigiama žurnale „Science“. Apskaičiuota, kad iki 2035 m. bus papildomai sunaikinta 1,4 mln. ha augmenijos. Šios augmenijos praradimas į atmosferą išleis 745 mln. tonų anglies dioksido, o tai trukdo Brazilijai pasiekti klimato tikslą ir patekti į tarptautines rinkas.

Brazilijos Finansų ministerijos preliminarūs skaičiavimai rodo, kad nemokamo viešojo transporto įdiegimas visoje šalyje kainuotų maždaug 100 mlrd. BRL per metus. Ši tema nagrinėjama Prezidentūros prašymu, kurie visuotinį nemokamą viešą transportą laiko potencialiu rinkimų laimėjimo faktoriumi. Šiuo metu ekonomikos komanda mano, kad sumą, nors ir didelę, gali sumokėti federalinė vyriausybė. Kliūtys įgyvendinant visuotinį nulinį tarifą yra labiau reguliavimo ir operacinio pobūdžio, nes Brazilijoje yra daugiau nei 5 500 savivaldybių – ne visos jos turi viešojo miesto transporto sistemą – ir net didžiausi miestai turi skirtingą sistemų brandos lygį.


Padidėjus naftos ir jautienos gabenimui į Kiniją, Brazilijos eksportas į Kiniją šių metų pirmąjį pusmetį išaugo 22 %, palyginti su tuo pačiu 2025 m. laikotarpiu, iki 58,3 mlrd. JAV dolerių. Tuo tarpu importas išaugo 8 % iki 38,5 mlrd. JAV dolerių, daugiausia dėl elektrinių transporto priemonių.  Brazilijos prekybos su Kinija balansas fiksavo 19,8 mlrd. JAV dolerių perteklių, kuris sudarė beveik pusę (47 %) Brazilijos prekybos visame pasaulyje nuo sausio iki birželio mėn. teigiamo balanso.

Iranas tampa didžiausiu Brazilijos pirkėju Artimuosiuose Rytuose
JAV ir Irano atakų atnaujinimas Persijos įlankos regione ir naujas netikrumas dėl krovinių tranzito per Hormūzo sąsiaurį kilo, Brazilijos eksportuotojams plečiant pardavimus Irano rinkoje. Birželį Iranas buvo didžiausias Brazilijos produktų importuotojas tarp aštuonių Persijos įlankos šalių. Brazilijos pardavimai Iranui 2025 m. birželį sudarė 129,9 mln. JAV dolerių, o šių metų birželį pardavimai jau siekė 311,6 mln. JAV dolerių, tai yra 140 % daugiau.

Brazilija ir Prancūzija kuria bendrą iniciatyvą, skirtą nustatyti povandeninių laivų ir kitų karinio jūrų laivyno išteklių eksporto į Lotynų Amerikos šalis galimybes. Strategija buvo išsamiai Gynybos ministerijos pristatyta Deputatų rūmams. Pasak karinio jūrų laivyno, ši iniciatyva yra Lotynų Amerikos projekto, kuriuo siekiama išplėsti galimybes regioninėje rinkoje, remiantis 2008 m. pradėtos Povandeninių laivų plėtros programos (Prosub) sukurtais pramoniniais ir technologiniais pajėgumais, dalis. Remiantis dokumentu, Itaguaí karinio jūrų laivyno kompleksas turi vieną moderniausių karinių laivų statybos infrastruktūrų Pietų pusrutulyje, turinčią potencialo remti būsimas pramoninio bendradarbiavimo iniciatyvas ir karinio jūrų laivyno išteklių tiekimą Lotynų Amerikai.

TVF sumažino Brazilijos 2026 m. BVP augimo prognozę 0,3 procentinio punkto iki 1,6 %., tačiau šiek tiek pagerino 2027 m. prognozes. Pasak TVF, šių metų perspektyvos sumažinimas daugiausia susijęs su ribojančia pinigų politika, kuria siekta suvaldyti didelę infliaciją praėjusiais metais. Kita vertus, 2027 m. augimo perspektyva padidėjo 0,1 procentinio punkto iki 2,3 %. 

Brazilija 2026 m. Šveicarijos instituto IMD konkurencingumo reitinge nukrito septyniomis vietomis ir iš 70 analizuotų šalių užėmė 65 vietą. Šalys vertinamos pagal rodiklius, suskirstytus į keturis ramsčius: ekonominius rezultatus, valdžios sektoriaus efektyvumą, verslo efektyvumą ir infrastruktūrą. Šiais metais Brazilija prarado pozicijas visuose šiuose ramsčiuose, ypač verslo ir valdžios sektoriaus efektyvumo srityse, kuriose šalis nukrito atitinkamai 11 ir šešiomis vietomis.

Brazilijos rinka išlieka atsargi dėl pasaulinių neramumų ir prognozuoja 7,8 % realiąsias palūkanų normas 2027 m. 
Infliacijos prognozės 2026 m. sumažinimas nekeičia lūkesčių dėl ribojančios pinigų politikos, o fiskalinė rizika ir prekybos įtampa su JAV išlieka investuotojų akiratyje. Centrinis Bankas ir toliau laikysis konservatyvios pozicijos.
2026 m. infliacijos prognozės sumažinimas nebuvo pakankamas, kad pakeistų palūkanų normų trajektoriją Brazilijoje. IPCA (nacionalinis plataus vartotojimo kainų indeksas) prognozė šiais metais pakoreguota – sumažinta nuo 5,30 % iki 5,16 %, tačiau 2027 m. prognozė buvo padidinta nuo 4,18 % iki 4,20 %. Todėl analitikai ir toliau prognozuoja, kad Selic palūkanų norma 2026 m. pabaigoje bus 14 %, o tai reiškia, kad realioji palūkanų norma 2027 m. bus artima 7,8 procentinio punkto, atsižvelgiant į numatomą infliaciją.



